**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.12.2019, ora 08.00 – 25.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.12.2019, ora 07.00**

**RÂURI**

Debitele au fost în creștere datorită efectului combinat al precipitațiilor lichide căzute în interval, cedării apei din stratul de zăpadă și propagării pe râurile din bazinele hidrografice: Crasna, Barcău, Crișuri, Arieș, Bega, Timiș, Bârzava, Caraș, Nera, Cerna și numai prin propagare pe cursurile mijlocii și inferioare ale Someșului, Mureșului, Târnavelor și pe cursurile inferioare ale Jiului, Bistriței, Moldovei și Sucevei.

Pe râurile din bazinele Vedea, Argeș, Ialomița, Buzău, Putna, Rm. Sărat, Trotuș, Bârlad, afluenții Prutului, afluenții Oltului inferior, pe cele din Dobrogea, debitele au fost staționare, iar pe celelalte râuri au fost în general în scădere.

Creșteri mai importante de niveluri și debite datorită precipitațiilor lichide, însemnate cantitativ, căzute în interval s-au înregistrat pe unele râuri mici din Banat.

Debitele se situează în general la valori cuprinse între 30-100% din mediile multianuale lunare, mai mari pe râurile din bazinele hidrografice: Vișeu, Iza, Tur, Someșul Mare, Lăpuș, Motru în bazinele superioare ale Mureșului, Târnavelor, Argeșului și mai mici (sub 30% din normalele lunare) pe: Bârlad, Jijia, cursul inferior al Bistriței și cursul superior al Tazlăului.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi staționare pe râurile din bazinele hidrografice: Olt, Vedea, Argeș, Ialomița, Siret, Prut și cele din Dobrogea, în creștere prin propagare pe cursurile mijlocii și inferioare ale Crișurilor, Mureșului, Begăi, Timișului și cursurile inferioare ale Crasnei, Barcăului, Bârzavei, Carașului, Nerei și Cernei, iar pe celelalte râuri vor fi, în general, în scădere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în țară (secţiunea Baziaş) în intervalul 24.12.2019 – 25.12.2019 a fost în creștere, având valoarea de 4300 m3/s, sub media multianuală a lunii decembrie (5200 m3/s). În aval de Porţile de Fier, debitele au fost în creștere pe sectoarele Gruia – Corabia și Oltenița– Călărași și relativ staționare pe sectoarele Tr. Măgurele – Giurgiu și Cernavodă – Tulcea.

Debitul la intrarea în ţară (secţiunea Baziaş) va fi în creştere (4500 m3/s). În aval de Porţile de Fier debitele vor fi în creștere pe sectorul Gruia – Vadu Oii și relativ staționare pe sectorul Brăila - Tulcea.

**2.** **Situația meteorologică în intervalul 24.12.2019, ora 08.00 – 25.12.2019, ora 06.00**

**ÎN ŢARĂ**

Valorile termice au marcat o scădere față de ziua precedentă, dar vremea s-a menținut caldă, chiar deosebit de caldă pentru această perioadă în regiunile extracarpatice. Temperaturile maxime s-au încadrat între 2 grade la Târnăveni și Dumbrăvița de Codru și 11 grade la Târgu Jiu, Apa Neagră, Craiova, Focșani și Târgu Logrești. Cerul a fost noros în majoritatea regiunilor și a plouat, în general slab cantitativ, în Maramureș, Banat, Dobrogea și local în Oltenia și Muntenia, în Crișana și în cea mai mare parte a Transilvaniei au predominat ploile, în Moldova izolat s-a semnalat burniță, iar la munte a nins. Vântul a avut intensificări temporare în regiunile sud-vestice. Stratul de zăpadă măsurat aseară la ora 20 în zona de munte era de până la 70 cm (Bâlea Lac). La ora 06 se înregistrau valori termice cuprinse între -3 grade la Curtea de Argeș și 8 grade la Constanța-dig și Drobeta Turnu Severin. La începutul intervalului a fost ceață local în Muntenia și izolat în Dobrogea și Moldova.

***OBSERVAȚII*** *- de ieri dimineață de la ora 06 au fost în vigoare 3 atenționări cod galben pentru fenomene meteorologice periculoase imediate, emise precum urmează: 2 de către SRPV Craiova și 1 de către CNPM pentru Muntenia.*.

**LA BUCUREŞTI**

Deși valorile termice au marcat o scădere față de intervalul precedent, vremea a fost caldă pentru această dată. Cerul a fost mai mult noros și temporar a plouat slab. Vântul a suflat slab. Temperatura maximă a fost de 9 grade la Filaret, 8 grade la Afumați și 7 grade la Băneasa, iar la ora 06 se înregistrau -1 grad la Băneasa și 3 grade la Afumați și Filaret..

**3. Prognoza meteorologică în intervalul 25.12.2019, ora 08.00 – 26.12.2019, ora 08.00**

**ÎN ŢARĂ**

Regimul termic va fi în continuare caracterizat de valori peste mediile multianuale în cea mai mare parte a țării. Cerul va avea înnorări în majoritatea regiunilor. În cea mai mare parte a zonei montane, va mai ninge în general slab, iar pe creste vântul va avea rafale de până la 60...70 km/h, temporar viscolind sau spulberând zăpada. În Maramureș și estul Transilvaniei vor fi mai ales ninsori și lapoviță, în zonele de deal din celelalte regiuni se vor semnala precipitații locale, mixte, iar în restul teritoriului pe arii restrânse va ploua. Vântul va avea intensificări locale și temporare în sudul Banatului și al Olteniei și în Moldova. Temperaturile maxime se vor încadra între 2 și 11 grade, iar cele minime între -2 și 6 grade.

**LA BUCUREŞTI**

Regimul termic va fi în continuare caracterizat de valori peste cele specifice perioadei. Cerul va avea înnorări temporare, iar probabilitatea de ploaie va fi redusă. Vântul va sufla slab și moderat. Temperatura maximă se va situa în jurul valorii de 9 grade, iar cea minimă va fi de 2...3 grade.

1. ***CALITATEA APELOR***

***Administrația Națională ’’Apele Române’’*** revine cu informații referitor la nava Queen Hind încărcată cu 14.600 ovine eșuată în data de 24.11.2019 în Acvatoriul Portului Midia precum A.B.A.D.L. a procedat la prelevarea a 4 (patru) probe din *Marea Neagră – secțiunea Fertilchim Năvodari aparținând corpului de apă Periboina – Cap Singol, Intrare Port Midia – Zona Far și din Acvatoriul Portului Midia, 30 m Babord și 30 m Tribord, în data de 23.12.2019.*

Analizând rezultatele obținute cu valorile caracteristice Mării Negre, respectiv cu limitele naționale și cu rezultatele de la prelevările anterioare din perioada 9.12 – 16.12.2019, se constată faptul că probele de apă prelevate în data de 23.12.2019, de către reprezentantul A.B.A.D.L. și analizate de către Laboratorul Calitatea Apei din cadrul A.B.A.D.L, respectiv Marea Neagră – zona Fertilchim Năvodari țărm, Intrare Port Midia - Zona Far și Acvatoriul Portului Midia - 30 m Tribord navă Queen Hind, respectiv 30 m Babord navă Queen Hind, datorită curenților marini din acvatoriul portului Midia se observă, la proba prelevată din secțiunea Babord navă Queen Hind, o ușoară creștere a valorilor nutrienților, dar în limitele prevăzute, în rest își păstrează valorile caracteristice apelor costiere, fără modificări.

Inspectorii din cadrul A.B.A.D.L. monitorizează vizual linia țărmului, pe sectorul Corbu – Năvodari II, în vederea identificării de cadavre animaliere. Până la data de 24.12.2019 nu au fost identificate cadavre de oi.

Administrația Bazinală de Apă Dobrogea-Litoral va monitoriza calitatea apei din acvatoriul Portului Midia, săptămânal, și va reveni cu informații despre evoluția fenomenului.

***Administrația Națională ’’Apele Române’’*** informează că urmare a evenimentului produs în data de 07.12.2019, când au fost observate irizații superficiale pe suprafața apei Canalului Poarta Albă – Midia – Năvodari, malul stâng, CONPET S.A. a transmis în data de 24.12.2019 următoarele:

* s- a continuat vidanjarea puțurilor de monitorizare;
* s- au administrat, pe suprafața afectată, 50 kg material absorbant biodegradabil și s -a recuperat materialul infestat;
* nu s-au constatat exfiltrații din malul canalului;
* se menține barajul antipoluant montant pe malul canalului.

În continuare se vor executa lucrări de vidanjare a puțurilor de monitorizare, iar zona va fi monitorizată permanent de către reprezentanții CONPET SA și firma specializată în operațiuni de depoluare, respectiv ENVIROTECH SRL.

Vom reveni cu informații privind evoluția lucrărilor de depoluare.

1. ***CALITATEA MEDIULUI***
2. **În domeniul aerului**

Nu s-au semnalat evenimente deosebite.

1. **În domeniul solului şi vegetației**

Nu s-au semnalat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**